[pic] | COMISIA COMUNITĂŢILOR EUROPENE |

Bruxelles, 12.1.2009

COM(2008) 914 final

2007/0098 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) paragraful al doilea din Tratatul CE privind

poziția comună a Consiliului cu privire la adoptarea unui regulament al Parlamentului European și al Consiliului de stabilire a normelor comune privind condițiile care trebuie îndeplinite pentru a exercita ocupația de operator de transport rutier

2007/0098 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) paragraful al doilea din Tratatul CE privind

poziția comună a Consiliului cu privire la adoptarea unui regulament al Parlamentului European și al Consiliului de stabilire a normelor comune privind condițiile care trebuie îndeplinite pentru a exercita ocupația de operator de transport rutier

1. CONTEXT

Data transmiterii propunerii către Parlamentul European și către Consiliu [document COM(2007)263 final – 2007/0098 (COD)]: | 23 mai 2007. |

Data avizului Comitetului Economic și Social European: | 16 ianuarie 2008. |

Data avizului Parlamentului European în prima lectură: | 21 mai 2008. |

Data transmiterii propunerii modificate: | 13 iunie 2008. |

Data adoptării poziției comune: | 9.1.2009 |

2. OBIECTIVUL PROPUNERII COMISIEI

Obiectivul propunerii în cauză este de a stabili norme comune privind condițiile care trebuie îndeplinite pentru a exercita ocupația de operator de transport rutier. Propunerea are drept scop înlocuirea Directivei 96/26/CE cu un regulament nou în vederea unei mai bune armonizări și a promovării unei concurențe mai corecte între operatorii din cadrul piețelor interne.

3. OBSERVAȚII PRIVIND POZIȚIA COMUNĂ

3.1. Observații generale privind poziția comună

În cadrul dezbaterilor din Consiliu, s-au evidențiat două elemente principale. În primul rând, procedura pe care autoritățile competente trebuie să o respecte în cazul unor încălcări clasificate drept „încălcări deosebit de grave” și care sunt incluse în noua anexă III. În al doilea rând, registrul electronic pe care statele membre trebuie să îl instituie, structura și conținutul acestuia, precum și termenele care trebuie respectate în ceea ce privește interconectarea și introducerea datelor.

3.2. Observații detaliate ale Comisiei

Poziția comună include multe dintre amendamentele adoptate de Parlamentul European în prima lectură (8, 9, 10, 11, 12, 13, 108, 16, 17, 18, 19, 20, 23, 24, 26, 29, 30, 32, 38, 39, 43, 45, 48, 49, 56, 61, 65, 67, 68, 69, 74, 75, 76, 77, 79, 81, 82, 83, 85, 89, 90, 91, 92, 93, 94, 97 și 98). Toate aceste amendamente au fost considerate acceptabile de către Comisie.

Alte amendamente sunt incluse parțial (35, 36, 44, 62, 80) sau cu termene diferite (73, 88, 100 și 101). De asemenea, următoarele dispoziții sunt deja integrate în poziția comună:

- definirea legăturii dintre gestionarul responsabil de transport și întreprindere (21) cerința ca gestionarul respectiv să fie rezident în UE (22, 25);

- în ceea ce privește gestionarul extern [articolul 4 alineatul (2)], poziția comună preia ideea de a oferi statelor membre posibilitatea de a permite unui gestionar extern să coordoneze o flotă cu o capacitate totală de 50 de vehicule, precum și de a reduce acest număr, dar nu și posibilitatea de a nu introduce o astfel de limitare (109); de asemenea, poziția comună reformulează condiția privind independența gestionarului extern (28);

- în ceea ce privește procedura aplicabilă în cazul încălcărilor deosebit de grave, prevăzută în anexa III (40, 41, 42), poziția comună prevede o procedură similară însă nu include termenele propuse de Parlament la adoptarea listei de încălcări, și nici comitologia pentru modificarea anexei III;

- posibilitatea ca statele membre să scutească de examen persoanele cu o anumită experiență (52); cu toate acestea, poziția comună prevede un număr mai mare de ani de experiență (15 ani, noul articol 8a);

- Anexa III (amendamentul 104) privind încălcările deosebit de grave, în versiune modificată;

- metoda de adaptare a periodicității controalelor în întreprinderi în funcție de progresele tehnicii (59); cu toate acestea, poziția comună propune orientarea controalelor spre întreprinderile care vor prezenta un risc sporit începând cu 2015; până atunci, controalele trebuie realizate o dată la cinci ani.

În ceea ce privește registrul (articolul 15, amendamentele 70, 71, 72, 73, 74), Parlamentul și Consiliul au susținut o abordare etapizată a creării și a interconectării registrelor electronice ale întreprinderilor de transport rutier, dar au propus calendare diferite.

Pe lângă propunerea Comisiei, atât prima lectură, cât și poziția comună oferă posibilitatea de a crea un registru separat cu privire la încălcări și la gestionarii responsabilii de transport care sunt declarați a nu îndeplini condițiile pentru a coordona o întreprindere. În conformitate cu poziția comună, acești gestionari trebuie să rămână în registre nu numai doi ani, ci atâta vreme cât nu li s-a restabilit buna reputație.

Parlamentul a propus, în prima lectură, ca registrul să conțină o secțiune publică și una confidențială, aceasta din urmă fiind accesibilă numai autorităților competente/de resort în anumite condiții (să fie investite cu prerogative specifice în domeniul transportului rutier și să fie funcționari publici). În plus, Parlamentul propune crearea unui registru cu privire la gestionarii responsabili de transport. Aceste propuneri nu au fost integrate în poziția comună.

În timp ce avizul Parlamentului în prima lectură solicită, în plus, includerea în registru a numerelor de înmatriculare ale vehiculelor exploatate în afara statului membru de stabilire, poziția comună afirmă că este posibil ca în 2009 Comisia să emită o recomandare privind includerea numerelor de înmatriculare ale vehiculelor. Această ultim aspect a făcut parte din compromisul final la care s-a ajuns în cadrul negocierilor din Consiliu.

În plus, poziția comună nu a integrat următoarele dispoziții, pe care Comisia le-ar fi putut considera acceptabile sau acceptabile în principiu:

- limitarea domeniului de aplicare al exceptării de la regulamentul respectiv a transportului necomercial de persoane (amendamentul 107);

- introducerea unei mențiuni privind suporturile de date sigure printre condițiile de constituire (31);

- cerința privind adaptarea anuală, în loc de o dată la cinci ani, a cursului de schimb valutar (46);

- cerința privind compatibilitatea dintre criterii de acreditare a organismelor de formare și de examinare a candidaților pentru poziția de gestionar responsabil cu transporturile (51);

- posibilitatea ca statele membre să promoveze formarea periodică a gestionarilor responsabili de transport (53);

- cerința privind responsabilitatea autorităților competente de a actualiza și de a menține registrele electronice (57);

- reducerea termenelor acordate unei întreprinderi pentru a demonstra că dispune de un sediu real și stabil (64);

- propunerea ca statele membre să informeze Comisia cu privire la certificatele pe care le recunosc ca dovadă a competenței profesionale (86);

- reformularea mențiunii privind „procedura de reglementare cu control cu termene reduse” (96); poziția comună elimină această procedură.

Poziția comună nu include următoarele dispoziții, pe care Comisia le-a considerat drept inacceptabile sau inacceptabile în formularea propusă:

- reformularea cerinței privind locurile de parcare, având în vedere faptul că Parlamentul înlocuiește cerința de a dispune de un număr suficient de locuri de parcare cu cerința de a putea dovedi unde sunt parcate vehiculele (111); Consiliul a eliminat această dispoziție;

- introducerea arhivării și a protecției datelor printre normele comunitare a căror încălcare ar putea pune în discuție buna reputație a gestionarului responsabil de transport (37);

- partea a doua a amendamentului 44, conform căreia pentru a demonstra resursele de capital se aduc dovezi sub forma unui bilanț comercial autorizat sau a unui bilanț fiscal;

- obligația de a trece un examen de competență profesională în statul membru de reședință (50);

- obligația ca gestionarii responsabili de transport, după o perioadă de 5 ani de absență, să parcurgă un nou stagiu de formare (113);

- menționarea unei interdicții de a transfera certificatul de competență profesională unor persoane juridice (55);

- controlul, numai „în caz de dubiu”, chiar și după interconectarea registrelor, pentru a se verifica dacă gestionarul responsabil de transport este declarat nepotrivit pentru coordonarea activității de transport (58);

- reducerea termenelor acordate unei întreprinderi pentru a înlocui un gestionar responsabil de transport (63);

- eliminarea posibilității de a amâna, prin intermediul procedurii de reglementare cu control, interconectării registrelor naționale (116);

- cerința de a se efectua un studiu privind eventuala includere a taxiurilor în domeniul de aplicare al regulamentului în cauză (99);

- propunerea datei de 1 iunie 2009 ca dată a aplicării regulamentului respectiv (103); poziția comună prevede aplicarea regulamentului în cauză la 24 de luni de la data intrării în vigoare.

Poziția comună include, de asemenea, următoarele noi dispoziții:

- menționarea transportului de animale printre normele pe care un gestionar responsabil de transport sau o întreprindere nu trebuie să le fi încălcat [articolul 6 alinatul (1) litera (b)]

- posibilitatea ca statele membre să acorde autorizații diferite întreprinderilor care efectuează transporturi numai pe teritoriul național [articolul 10 alineatul (1)];

- posibilitatea ca statele membre să extindă termenul de examinare a unei cereri de autorizație [articolul 10 alineatul (3)];

- posibilitatea ca statele membre să reducă termenul în care întreprinderea trebuie să comunice modificările privind datele utilizate în cererea de autorizație [articolul 10 alineatul (5)];

- o modificare a formulării privind ceea ce o întreprindere trebuie să demonstreze în cazul în care cerința de capacitate financiară nu mai este îndeplinită [articolul 12 alineatul (1) litera (c)];

- o descriere mai detaliată a normelor privind registrele electronice care urmează a fi adoptate de Comisie în conformitate cu comitologia [articolul 15 alineatul (5)];

- o simplificare a raportului privind exercitarea ocupației, pe care trebuie să îl prezinte statele membre (articolul 26).

4. CONCLUZIE

Consiliul a adoptat poziția sa comună cu majoritate calificată. Comisia consideră că poziția comună reflectă obiectivele principale ale propunerii sale și, prin urmare, poate să o sprijine.